
PATVIRTINTA 
Kalvarijos savivaldybės administracijos            
direktoriaus 2026 m. vasario 12 d.   
įsakymu Nr. D-29 (2.12 E)  

KALVARIJOS SAVIVALDYBĖS ADMINISTRACIJOS PATIKĖJIMO TEISE VALDOMŲ NEGYVENAMŲJŲ PATALPŲ DARIAUS IR GIRĖNO G. 36, KALVARIJOJE, VIEŠO NUOMOS KONKURSO SĄLYGOS 

I SKYRIUS
 BENDROSIOS NUOSTATOS

1.   Kalvarijos savivaldybės administracijos patikėjimo teise valdomų negyvenamųjų patalpų Dariaus ir Girėno g. 36, Kalvarijoje, viešo nuomos konkurso sąlygos (toliau – Konkurso sąlygos) reglamentuoja ploto, reikalingo grynųjų pinigų išdavimo ir priėmimo bankomatui įrengti ir jam eksploatuoti (toliau – turtas), viešo nuomos konkurso (toliau – Konkursas) tvarką ir pagrindinius Kalvarijos savivaldybės turto nuomos sutarties (toliau – Sutartis) reikalavimus. 
2. Kalvarijos savivaldybės (toliau – Savivaldybė) administracija (toliau – Nuomotojas), organizuodama patikėjimo teise valdomo Savivaldybės turto nuomos konkursą, vadovaujasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Kalvarijos savivaldybės turto valdymo, naudojimo ir disponavimo juo tvarkos aprašu, patvirtintu Kalvarijos savivaldybės tarybos 2021 m. gegužės 27 d. sprendimu Nr. T-111 (1.5E) „Dėl Kalvarijos savivaldybės turto valdymo, naudojimo ir disponavimo juo tvarkos aprašo tvirtinimo“, kitais teisės aktais ir šiomis Konkurso sąlygomis. Su viešo turto nuomos konkurso laimėtoju pasirašoma Kalvarijos savivaldybės tarybos 2021 m. gegužės 27 d. sprendimu Nr. T-111 (1.5E) „Dėl Kalvarijos savivaldybės turto valdymo, naudojimo ir disponavimo juo tvarkos aprašo tvirtinimo“ patvirtinto Kalvarijos savivaldybės turto valdymo, naudojimo ir disponavimo juo tvarkos aprašo 4 priedu patvirtinta Savivaldybės turto nuomos sutartis ir 5 priedu patvirtintas Savivaldybės turto perdavimo ir priėmimo aktas.
3. Konkursą organizuoja ir vykdo Kalvarijos savivaldybės administracijos direktoriaus 2023 m. gruodžio 4 d. įsakymu Nr. A-99 (4.1 E) „Dėl nuolatinės komisijos viešiems turto nuomos konkursams organizuoti ir vykdyti sudarymo“ sudaryta Nuolatinė komisija viešiems turto nuomos konkursams organizuoti ir vykdyti (toliau – Komisija).
4. Konkursas skelbiamas viešai laikraštyje „Suvalkietis“ bei Savivaldybės interneto svetainėje http://www.kalvarija.lt.

II SKYRIUS
 TURTO NUOMOS KONKURSO OBJEKTAS

5. Konkurso objektas: dalis (1-1) patalpos, t. y. 2,00 (du) kv. m patalpos ploto, esančios adresu: Dariaus ir Girėno g. 36, Kalvarija (Nekilnojamojo turto registro Nr. 70/5668, pastatas – autobusų stotis, pažymėta plane 2T1/ž, unikalus pastato numeris 4400-0104-0802). 
6. Patalpos išnuomojamos grynųjų pinigų išdavimo ir priėmimo bankomatui įrengti ir jam eksploatuoti.
7. Pradinis nuompinigių dydis – 2,32 Eur per mėnesį už kv. m, neapmokestinant pridėtinės vertės mokesčiu (2 priedas).
8. Nuompinigiai mokami kas mėnesį, bet ne vėliau kaip iki einamojo mėnesio 10 (dešimtos) dienos (jeigu tai ne darbo diena, – iki kitos po jos einančios darbo dienos) pagal Nuomotojo pateiktą sąskaitą.
9. Laiku nesumokėjus nuomos mokesčio ir (ar) kitų mokesčių, įmokų, mokami delspinigiai – 0,05 (penkios šimtosios) procento nuo nesumokėtos nuomos mokesčio sumos už kiekvieną pavėluotą dieną.
10. Nuomininkas, be nuompinigių, kas mėnesį apmoka sąskaitas už elektros energiją pagal kontrolinio skaitiklio rodmenis, kuriuos teikia elektroniniu paštu: simonas.kalasauskas@kalvarija.lt . Nuomininkas moka mokestį už šiukšles. 
11. Turtas išnuomojamas penkerių metų laikotarpiui. 
12. Patalpos penkerių metų laikotarpiui nuomininkui pagal Savivaldybės turto perdavimo ir priėmimo aktą perduodamos per 3 (tris) darbo dienas nuo Sutarties įsigaliojimo dienos.
13. Pasibaigus Sutarties galiojimo terminui, su nuomininku, visiškai įvykdžiusiu pagal Sutartį prisiimtas pareigas, Sutartis galės būti atnaujinta Lietuvos Respublikos civilinio kodekso nustatyta tvarka bei atsižvelgiant į Lietuvos Respublikos valstybės ir savivaldybių turto valdymo, naudojimo ir disponavimo juo įstatymo nuostatas.
14. Konkurse gali dalyvauti Lietuvos Respublikoje įsteigti juridiniai asmenys ar jų filialai, užsienio valstybių juridinių asmenų ar kitų organizacijų filialai, įsteigti Lietuvos Respublikoje (toliau – konkurso dalyvis). 
15. Konkurso dalyviai registruojami nurodytų patalpų nuomos konkursui dokumentų valdymo sistemoje „Kontora“, pažymų dalyvauti negyvenamųjų patalpų nuomos konkurse registre, nurodant dokumentų pateikimo registracijos numerį pagal eiliškumą, voko gavimo datą ir tikslų laiką (minučių tikslumu).
16. Pateikdamas savo paraišką, Konkurso dalyvis sutinka su visais konkurso sąlygų reikalavimais bei Savivaldybės turto nuomos sutartimi, ir patvirtina, kad jo paraiškoje pateikta informacija yra teisinga ir apima viską, ko reikia tam, kad nuomos sutartis būtų įvykdyta tinkamai.
17. Konkurso dalyvių pradinis įnašas yra lygus paskelbtam 3 mėnesių pradiniam nuompinigių dydžiui. Pradinis įnašas turi būti sumokėtas Savivaldybės administracijai, įstaigos kodas 188751268, atsiskaitomosios sąskaitos Nr. LT227300010002345605, „Swedbank“, AB. 
18. Komisijos posėdžio vieta, data ir laikas: Savivaldybės administracija, 222 kab., Laisvės g. 2, Kalvarija, 2026 m. kovo 10 d. 10.00 val.
19. Dėl patalpų apžiūros ir papildomos informacijos kreiptis į Ūkio skyriaus vedėją, tel.  +370 699 10 052. Turto apžiūra vyks 2026 m. kovo 2 d. ir kovo 3 d.  9.00–12.00 val. (apžiūros laiką būtina suderinti iš anksto).
20. Dėl papildomos informacijos galima susisiekti el. paštu dainute.sinkeviciene@kalvarija.lt  arba telefonu +370 681 06 621.
21. Konkurso dalyvių vokai su paraiškomis priimami darbo dienomis nuo 2026 m. kovo 4 d. 10.00 val. iki  2026 m. kovo 5 d. 15.00 val., atsiuntus paštu arba pateikus Savivaldybės administracijos Ūkio skyriui, adresu: Laisvės g. 2, Kalvarija. Registravimas vyksta Savivaldybės administracijos darbo valandomis nuo 8.00 val. iki 17. 00 val., pietų pertrauka – nuo 12.00 val. iki 12.45 val.
22. Konkurso dalyviai skelbime nurodytu laiku Nuomotojui pateikia užklijuotą voką, ant kurio turi būti užrašyta: konkurso dalyvio pavadinimas ir adresas su nuoroda „Turto nuomos konkursui pastate – autobusų stotyje, Dariaus ir Girėno g. 36, Kalvarijoje“. 
23. Konkurso dokumentai pateikiami lietuvių kalba.
24. Voke turi būti pateikta šie dokumentai:
            24.1. paraiška, kurioje nurodoma Konkurso dalyvio teisinė forma, pavadinimas, kodas ir buveinės adresas, steigimo dokumentų ar kitų steigimo faktą patvirtinančių dokumentų kopijos (juridinio asmens registracijos pažymėjimo, įstatų kopijos), kontaktinio asmens telefono numeris, elektroninio pašto adresas, siūlomas konkretus nuompinigių dydis, patvirtinimas, kad nuomos sutarties vykdymo laikotarpiu konkurso dalyvis užtikrins Konkurso sąlygų priede nustatytus patalpų nuomos sąlygas ir reikalavimus bei nuomojamas patalpas naudos Konkurso sąlygų 6 punkte nurodytai veiklai vykdyti;
           24.2. nustatyta tvarka patvirtintas įgaliojimas, jeigu Konkurso dalyviui Konkurse atstovauja jo įgaliotas asmuo;
           24.3. konkurso dalyvio ar jo įgalioto asmens sąskaitos, į kurią Komisija turi pervesti grąžinamą pradinį įnašą, rekvizitai;
           24.4. finansų įstaigos išduoti dokumentai ar mokėjimo nurodymai, patvirtinantys, kad pradinis įnašas sumokėtas.	  
           25. Konkurso dalyvius registruoja Komisijos sekretorė arba Nuomotojo įgaliotas atstovas dokumentų valdymo sistemoje „Kontora“. Konkurso dalyvio registracijos eilės numeris, voko gavimo data ir tikslus laikas (minučių tikslumu) užrašomas ant Konkurso dalyvio pateikto užklijuoto voko. 
           26. Konkurso dalyvio įgaliotam asmeniui išduodamas, jeigu jis dalyvauja registruojant dokumentus, arba paštu išsiunčiamas Konkurso dalyvio registracijos pažymėjimas, kuriame nurodoma registracijos eilės numeris, voko gavimo data ir laikas (minučių tikslumu), Komisijos posėdžio data ir tikslus laikas.
           27. Asmenys Konkurso dalyviais neregistruojami, jeigu jie nesumokėjo pradinio įnašo ir nepateikė dokumentų, patvirtinančių, kad šis įnašas sumokėtas, jeigu pateikė neužklijuotą voką arba pasibaigus skelbime nurodytam dokumentų registravimo laikui, jeigu pagal užrašą ant gauto užklijuoto voko neįmanoma identifikuoti norimo išsinuomoti turto, jeigu nurodyti trūkumai neištaisomi, kol dokumentai registruojami.
          28. Asmenims, dėl Aprašo 27 punkte nurodytų priežasčių neregistruotiems Konkurso dalyviais, ne vėliau kaip kitą darbo dieną po dokumentų gavimo dokumentai išsiunčiami registruotu laišku.
          29. Įregistruotas Konkurso dalyvis iki skelbime nurodyto dokumentų registravimo termino pabaigos turi teisę atšaukti pateiktą paraišką ir pateikti naują paraišką ir kitus Konkurso sąlygų 24  punkte nurodytus dokumentus. Konkurso dalyviui, pateikusiam voką su naujais dokumentais, suteikiamas naujas registracijos numeris. Draudžiama pateikti naują paraišką, neatšaukus ankstesniosios. Konkurso dalyviui, atšaukusiam pateiktą paraišką, jo pateikti dokumentai grąžinami įvykus Konkursui arba, jeigu dalyvauti Konkurse neįsiregistruoja nė vienas kitas asmuo, pasibaigus dokumentų registravimo terminui. 
30. Viešas nuomos Konkursas vykdomas per Konkurso sąlygose numatytą Komisijos posėdį. 
31. Dalyvauti Konkurse turi teisę įregistruoti Konkurso dalyviai, pateikę asmens tapatybę patvirtinantį dokumentą ir nustatyta tvarka patvirtintą įgaliojimą, jeigu Konkurso dalyviui Konkurse atstovauja jo įgaliotas asmuo.  
32. Per Komisijos posėdį Konkurso dalyviai įsitikina, kad vokai su dokumentais nepažeisti, Komisijos pirmininkas atplėšia vokus, nepažeisdamas voko užklijavimo juostos. Komisijos nariai, nustatę, kad Konkurso dalyvių vokuose yra visi Konkurso sąlygų 24 punkte nurodyti dokumentai, o paraiškose nurodyta visa reikiama informacija, skelbia Konkurso dalyvių siūlomus Savivaldybės turto nuompinigių dydžius.
  33. Konkurso laimėtoju pripažįstamas Konkurso dalyvis, pasiūlęs didžiausią Savivaldybės turto nuompinigių dydį. Jeigu tokį pat (didžiausią) dydį pasiūlo keli Konkurso dalyviai, Konkurso dalyviu pripažįstamas anksčiau įregistruotas dalyvis.
  34. Konkursą laimėjusiam ir didžiausią Savivaldybės turto nuompinigių dydį pasiūliusiam dalyviui, ne vėliau kaip per 3 darbo dienas nuo Komisijos protokolo pasirašymo, Komisija išsiunčia pranešimą, kuriame nurodoma tikslus nuomos sutarties pasirašymo data ir laikas, taip pat nurodoma galimybė Konkurso laimėtojui suderinti kitą nuomos sutarties pasirašymo datą. Konkurso dalyviai, neatvykę į Komisijos posėdį, apie Konkurso rezultatus informuojami raštu (jiems išsiunčiami pranešimai) per 3 darbo dienas nuo Komisijos protokolo pasirašymo.
35. Konkurso laimėtojas, negalintis atvykti nurodytu laiku pasirašyti nuomos sutarties, turi ne vėliau kaip per 5 darbo dienas nuo pranešimo gavimo apie tai informuoti Komisiją ir suderinti kitą nuomos sutarties pasirašymo datą. Jeigu Konkurso dalyvis, pripažintas Konkurso laimėtoju, atsisako sudaryti nuomos sutartį arba nepranešęs, kad negali nurodytu laiku atvykti pasirašyti nuomos sutarties, neatvyksta pasirašyti nuomos sutarties, pradinis įnašas jam negrąžinamas. Tokiu atveju Komisijos sprendimu Konkurso laimėtoju pripažįstamas kitas, pagal eilę konkurso sąlygas atitinkančius dokumentus pateikęs, konkurso dalyvis, pasiūlęs didžiausią Savivaldybės turto nuompinigių dydį.
36. Jeigu dalyvauti Konkurse užsiregistruoja tik vienas Konkurso dalyvis, jo pateikti dokumentai atitinka Konkurso sąlygų 24 punkto reikalavimus ir jis pasiūlo Savivaldybės turto nuompinigių dydį, ne mažesnį už nustatytą pradinį nuompinigių dydį, Konkurso dalyvis pripažįstamas konkurso laimėtoju.
37. Jeigu dalyvauti Konkurse neužsiregistruoja nė vienas dalyvis arba visi Konkurso dalyviai pasiūlo nuompinigių dydį, mažesnį už nustatytą pradinį nuompinigių dydį, ir (ar) pateikiami ne visi Konkurso sąlygų 24 punkte nurodyti dokumentai, Konkursas skelbiamas neįvykusiu.
38. Konkurso dalyviams, nelaimėjusiems konkurso, arba Konkurso sąlygų 37 punkte nurodytu atveju Konkursą paskelbus neįvykusiu, Nuomotojas per 5 darbo dienas po Komisijos protokolo pasirašymo grąžina pradinius įnašus į sąskaitas, nurodytas Konkurso dalyvių dokumentuose.
39. Konkurso laimėtojo pradinis įnašas įskaitomas į Savivaldybės turto nuompinigius.
40. Paskelbti Savivaldybės turto nuompinigių dydžiai, juos pasiūlę Konkurso dalyviai, Konkurso rezultatai įrašomi Komisijos protokole, kurį ne vėliau kaip kitą dieną po Komisijos posėdžio pasirašo Komisijos pirmininkas ir Komisijos nariai. Konkurso dalyviai ar jų įgalioti atstovai turi teisę susipažinti su Komisijos protokolu. 
           41. Nuomotojas ir Konkurso laimėtojas, ne anksčiau kaip per 5 darbo dienas ir ne vėliau kaip per 10 darbo dienų nuo Komisijos protokolo pasirašymo dienos, pasirašo Savivaldybės turto nuomos sutartį, prie kurios pridedama Patalpų nuomos sąlygos ir reikalavimai (1 priedas), išskyrus tuos atvejus, kai Konkurso laimėtojui informavus, kad jis negali nurodytu laiku pasirašyti Savivaldybės turto nuomos sutarties, suderinama kita nuomos sutarties pasirašymo data.  
42. Nuomotojas, pasirašęs Savivaldybės turto nuomos sutartį, per 3 (tris) darbo dienas perduoda Konkurso laimėtojui nuomojamas patalpas pagal Savivaldybės turto perdavimo ir priėmimo aktą.
43. Nuomotojas bet kuriuo metu iki nuomos sutarties sudarymo turi teisę nutraukti Konkurso procedūras, jeigu:
43.1. atsiranda aplinkybių, kurių nebuvo galima numatyti iki paskelbiant Konkursą;
43.2. paskelbus Konkursą paaiškėja, kad Savivaldybės turto nuoma negalima. 
44. Konkurso dalyviai apie sprendimą nutraukti Konkurso procedūras informuojami raštu (jiems išsiunčiami pranešimai) ir pradinis įnašas jiems grąžinamas per 5 darbo dienas nuo sprendimo nutraukti Konkursą priėmimo.
           45. Ginčai, kilę dėl patalpų nuomos organizavimo ar jo rezultatų, nuomos sutarties vykdymo, sprendžiami įstatymų nustatyta tvarka.
________________________









































Kalvarijos savivaldybės administracijos
 patikėjimo teise valdomų negyvenamųjų
  patalpų Dariaus ir Girėno g. 36, Kalvarijoje,
 viešo nuomos konkurso sąlygų
                                       1 priedas
	

PATALPŲ NUOMOS SĄLYGOS IR REIKALAVIMAI

    1. Nuomininkas, be nuompinigių, kas mėnesį apmoka sąskaitas už elektros energiją pagal kontrolinio skaitiklio rodmenis, kuriuos teikia elektroniniu paštu: simonas.kalasauskas@kalvarija.lt. Nuomininkas moka mokestį už šiukšles. 
	2. Nuomininkas įsipareigoja savo lėšomis sumontuoti bankomatą. Jei bankomatas bus įrengiamas stikle – pakeisti stiklo paketą, įdedant bankomatą. Atliekant patalpų pakeitimus, raštu derinti su Nuomotoju. Pasibaigus sutarčiai ar nutraukus ją anksčiau laiko, savo lėšomis atstatyti turtą (stiklą) į pradinę padėtį.
	3. Nuomininkas įsipareigoja savo lėšomis įsirengti kontrolinį elektros skaitiklį.
	4. Nuomininkas įsipareigoja nuomojamose patalpose užtikrinti švarą, vykdyti higienos, gaisrinės saugos, darbų saugos reikalavimus, elektros įrenginius prižiūrėti vadovaujantis šių įrenginių eksploatacijos taisyklėmis.
	5. Nuomininkas privalo laikyti išsinuomotas patalpas tvarkingas ir savo lėšomis padengti patalpų eksploatavimo išlaidas, gavęs rašytinį Kalvarijos savivaldybės administracijos sutikimą savo lėšomis daryti einamąjį jo remontą. Nuomininkui, pagerinusiam išsinuomotą turtą, už pagerinimą neatlyginama, nebent nuomininkas ir Nuomotojas susitars kitaip. Jei einamąjį remontą atliks Nuomotojas, pagal iš anksto suderintą sąmatą ir Kalvarijos savivaldybės administracijos pateiktas sąskaitas nuomininkas apmokės už atliktus nuomojamų patalpų einamojo remonto darbus. Nuomininkas apie jam išnuomoto turto sugadinimą, sunaikinimą ar kitokį esminį būklės pablogėjimą nedelsdamas privalo informuoti Nuomotoją, nurodydamas aplinkybes, kuriomis turtas buvo sugadintas, sunaikintas ar iš esmės pablogėjo jo būklė. Nuomininkas atsako už nuomojamose patalpose dėl jo kaltės įvykusių avarijų, gedimų padarinių šalinimą.
	6. Nuomininkas privalo atlyginti žalą, padarytą turtui dėl nuomininko ar nuomininko darbuotojų kaltės. Jeigu nuomininkas netinkamai naudoja patalpas, tai Nuomotojui pareikalavus, privalo trūkumus pašalinti per 10 darbo dienų, o jei per šį terminą to padaryti neįmanoma – per kitą
protingą terminą.
	7. Pasibaigus sutarties galiojimo terminui arba ją nutraukus anksčiau laiko, nuomininkas per 5 darbo dienas turi atlaisvinti patalpas (nepalikti Nuomotojui nepriklausančių daiktų, nebent jų negalima atskirti nuo patalpų) ir perduoti nuomojamą turtą (išvalytas ir tvarkingas patalpas) pagal
perdavimo-priėmimo aktą. Nuomotojui pareikalavus, jeigu nuomininkas per nurodytą terminą negrąžina nuomojamo turto, privalo mokėti 5 procentais didesnį nuomos mokestį už kiekvieną
pradelstą dieną. Didesnio nuomos mokesčio mokėjimas neatleidžia nuomininko nuo įsipareigojimo
grąžinti nuomojamą turtą Nuomotojui ir atlyginti nuostolius dėl sutarties pažeidimo.
	8. Nuomininkas privalo sudaryti Nuomotojo įgaliotam atstovui sąlygas tikrinti nuomojamų patalpų būklę ir teikti Nuomotojui prašomą informaciją, susijusią su nuomojamomis patalpomis.
  
___________________________










































Kalvarijos savivaldybės administracijos
 patikėjimo teise valdomų negyvenamųjų
 patalpų Dariaus ir Girėno g. 36, Kalvarijoje, viešo nuomos konkurso sąlygų
                                       2 priedas


MINIMALAUS NUOMPINIGIŲ DYDŽIO UŽ 1 KVADRATINĮ METRĄ PER MĖNESĮ PASKAIČIAVIMAS

            1. Adresas:  Pastatas – autobusų stotis Dariaus ir Girėno g. 36, Kalvarija.
	Patalpų plotas – 116,49 kv. m, išnuomojamų patalpų plotas – 2,00 kv. m;
	Pastato tūris 499 m³;
	Patalpų aukštis 4,30 m;
	Pastato statybos metai 2003 m, rekonstrukcija 2019 m;
	Nusidėvėjimas (VĮ Registrų centro išrašo duomenimis) 0 proc.;	 
	Pagrindinės konstrukcinės medžiagos – stiklas su karkasu, stogo danga – plastikas, gelžbetonis;
	Patalpų paskirtis – transporto.
2. Metinis Savivaldybės nekilnojamojo turto nuompinigių dydis apskaičiuojamas pagal formulę N = V x Kv x Ki/T, kur:
N – metinis Savivaldybės nekilnojamojo turto vieno kubinio metro nuompinigių dydis;
V – Savivaldybės nekilnojamojo turto vieno kubinio metro vidutinė statybos vertė, neskaičiuojant fizinio nusidėvėjimo, iki kiekvienų kalendorinių metų vasario 1 dienos tvirtinama valstybės įmonės Registrų centro direktoriaus įsakymu – V=377,74 Eur/m³;
Kv – vietovės pataisos koeficientas pagal turto paskirtį ir vietovę, iki kiekvienų kalendorinių metų vasario 1 dienos tvirtinamas valstybės įmonės Registrų centro direktoriaus įsakymu – Kv=0,20;
Ki – turto valdytojo (nuomotojo) parinktas nuompinigių dydžio koregavimo koeficientas, priklausomai nuo turto būklės: Ki =1,3;
2.4.1. Ki = 1–1,3 (taikomas labai geros ir geros būklės turtui, kurio nusidėvėjimas neviršija 30 proc.);
2.4.2. Ki = 1–0,7 (taikomas vidutinės būklės turtui, kurio nusidėvėjimas viršija 30 proc., bet neviršija 60 proc.);
2.4.3. Ki = 0,7–0,5 (taikomas patenkinamos ir blogos būklės turtui, kurio nusidėvėjimas viršija 60 proc.).
3. T – maksimalus Savivaldybės nekilnojamojo turto nusidėvėjimo normatyvas, parinktas pagal maksimalius savivaldybės ilgalaikio materialiojo turto nusidėvėjimo normatyvus T=15;
N = V x Kv x Ki/T  = 377,74 x 0,20 x 1,3/15=  6,55 Eur/m³; 
4. Mėnesinis Savivaldybės nekilnojamojo turto vieno kubinio metro nuompinigių dydis apskaičiuojamas pagal formulę Nmk = N/12, kur:
4.1. Nmk – mėnesinis Savivaldybės nekilnojamojo turto vieno kubinio metro nuompinigių dydis;
4.2. N – metinis Savivaldybės nekilnojamojo turto vieno kubinio metro nuompinigių dydis.
Nmk = N/12=6,55 / 12= 0,54 Eur/m³.
5. Perskaičiuojant Savivaldybės nekilnojamojo turto vieno kubinio metro nuompinigių dydį į vieno kvadratinio metro nuompinigių dydį, vieno kubinio metro nuompinigių dydis dauginamas iš patalpos aukščio (4,30 m).
6. Minimalaus nuompinigių dydžio už 1 kv. m per mėn. paskaičiavimas: 
0,54 x 4,30 = 2,32 Eur/m²;
6. Planuojamų išnuomoti pastate –  patalpų minimali mėnesinė nuoma (2,00 kv. m):
2,32 x 2,00 = 4,64 Eur.
_________________________
  

